กรณีศึกษา ร้านฟุตบอล Ari เปลี่ยนแพสชันให้กลายเป็นธุรกิจ
“ฟุตบอลเป็นเรื่องที่เราอิน และมีแพสชัน.. ถ้าไม่มีฟุตบอลก็ไม่รู้เหมือนกันว่าเราชอบอะไรมากที่สุดในชีวิต”  ประโยคนี้ถูกพูดโดยคุณศิวัช วสันตสิงห์ ผู้ก่อตั้งร้านฟุตบอล Ari สัญชาติไทย  จากผลสำรวจของ Nielsen พบว่า.. คนไทยทุกๆ 100 คน สนใจในกีฬาฟุตบอลกว่า 78 คน  ตัวเลขดังกล่าวมากเป็นอันดับที่ 2 ของโลก เป็นรองเพียง ประเทศสหรัฐอาหรับเอมิเรตส์  อย่างไรก็ตาม มีเพียงไม่กี่คนที่ชื่นชอบฟุตบอลเป็นชีวิตจิตใจ และเปลี่ยนความอินจนกลายมาเป็นธุรกิจ  ร้านฟุตบอล Ari เป็นหนึ่งในนั้น แล้วคุณศิวัช เริ่มต้นมันอย่างไร? ลงทุนแมนจะเล่าให้ฟัง
2 ส.ค. 2562

กรณีศึกษา ร้านฟุตบอล Ari เปลี่ยนแพสชันให้กลายเป็นธุรกิจ / โดย ลงทุนแมน
“ฟุตบอลเป็นเรื่องที่เราอิน และมีแพสชัน..
ถ้าไม่มีฟุตบอลก็ไม่รู้เหมือนกันว่าเราชอบอะไรมากที่สุดในชีวิต”
ประโยคนี้ถูกพูดโดยคุณศิวัช วสันตสิงห์ ผู้ก่อตั้งร้านฟุตบอล Ari สัญชาติไทย
จากผลสำรวจของ Nielsen พบว่า..
คนไทยทุกๆ 100 คน สนใจในกีฬาฟุตบอลกว่า 78 คน
ตัวเลขดังกล่าวมากเป็นอันดับที่ 2 ของโลก เป็นรองเพียง ประเทศสหรัฐอาหรับเอมิเรตส์
อย่างไรก็ตาม มีเพียงไม่กี่คนที่ชื่นชอบฟุตบอลเป็นชีวิตจิตใจ
และเปลี่ยนความอินจนกลายมาเป็นธุรกิจ
ร้านฟุตบอล Ari เป็นหนึ่งในนั้น
แล้วคุณศิวัช เริ่มต้นมันอย่างไร?
ลงทุนแมนจะเล่าให้ฟัง
เรื่องราวของร้านฟุตบอล Ari เริ่มต้นตั้งแต่ 10 ปีก่อน..
คุณศิวัช เกิดและเติบโตในครอบครัวข้าราชการ
ประสบการณ์ทางธุรกิจก็เรียกได้ว่าเกือบเป็นศูนย์ และการเริ่มต้นธุรกิจถือเป็นเรื่องที่ท้าทาย
ในช่วงแรก คุณศิวัชไม่ได้คิดจะทำให้ Ari เป็นร้านใหญ่โต
เขาแค่เพียงต้องการพิสูจน์ว่า การเปิดร้านขายรองเท้าสตั๊ด ก็สามารถกลายเป็นธุรกิจได้
แต่ด้วยความอิน และความหลงในฟุตบอล
คุณศิวัชก็สามารถต่อยอดอาณาจักร Ari มาจนถึงปัจจุบัน..
แล้วอาณาจักร Ari เติบโตมากขนาดไหน?
Ari Football Concept Store ร้านแรกก่อตั้งที่ Arena 10 ทองหล่อ
จากสาขาแรก บริษัทได้ขยายสาขาเป็น แฟล็กชิปสโตร์ ที่สยามสแควร์ ซอย 6 และขยายธุรกิจไปยังต่างจังหวัดทั้ง ขอนแก่น อุดรธานี โคราช ชลบุรี และเชียงใหม่
หลังจากนั้น Ari ยังเป็นร้านที่ได้สิทธิ์ในการขายสตั๊ดรุ่นพิเศษของ adidas เพียงเจ้าเดียวในประเทศไทยอีกด้วย
จากร้านขายรองเท้าสตั๊ด บริษัทยังขยายแพสชันไปยังกลุ่มธุรกิจเพิ่มเติม เช่น
ร้านรองเท้าวิ่ง Ari Running Concept Store
ร้านตัดผม Ari Barber
ทีม Ari FC E-Sports เพื่อเข้าสู่วงการเกม
รวมไปถึงการต่อยอดธุรกิจเสื้อผ้าของตัวเองภายใต้แบรนด์ Ari Gear
ซึ่งปัจจุบันก็กลายเป็นผู้สนับสนุนเสื้อแข่งให้กับสโมสรฟุตบอลชั้นนำในประเทศไทยอย่าง บุรีรัมย์ ยูไนเต็ด และทรู แบงค็อก ยูไนเต็ด
แล้วผลประกอบการอาณาจักร Ari เป็นอย่างไร?
บริษัท บูทรูม
ปี 2557 รายได้ 224.4 ล้านบาท 
ปี 2559 รายได้ 380.2 ล้านบาท 
ปี 2561 รายได้ 488.5 ล้านบาท
คิดเป็นการเติบโตเฉลี่ย 21.5% ต่อปี 
และหากรวมธุรกิจอื่นๆ ในเครืออีก เช่น
บริษัท บูทรูม ขอนแก่น รายได้ 58.7 ล้านบาท
บริษัท บูทรูม เอาท์เล็ท รายได้ 45.6 ล้านบาท
บริษัท บูทรูม ชลบุรี รายได้ 21.1 ล้านบาท
บริษัท บูทรูม บาร์เบอร์ รายได้ 1.6 ล้านบาท
แสดงว่า อาณาจักรร้านฟุตบอล Ari มีรายได้รวมกันกว่า 615.5 ล้านบาท
นอกจากนี้ คุณศิวัชยังวางแผนการขยายร้านไปสู่ทวีปเอเชีย หรือในระดับโลก
ก็ไม่แน่ว่า ในอนาคตเราอาจได้เห็นคนต่างชาติเป็นลูกค้าแบรนด์กีฬาสัญชาติไทยก็เป็นได้..
แล้วเรื่องราวของ Ari ให้ข้อคิดอะไรเรา?
หากเราค้นพบสิ่งที่เราอิน เราชอบ และมีแพสชันกับมันมากๆ
ถ้าเราสามารถเปลี่ยนมันมาเป็นธุรกิจได้ 
ผลลัพธ์ที่ได้อาจจะกลายมาเป็นการประสบความสำเร็จในชีวิต
ทั้งหมดนี้ไม่ใช่เริ่มต้นจากการหาว่าธุรกิจประเภทไหนดี
แต่เริ่มต้นจากการถามตัวเองว่า
เรามีแพสชันกับอะไร?
ปิดท้ายด้วยแพสชันของคุณศิวัช ที่เคยกล่าวไว้ว่า..
“เราอยู่ตรงนี้ต้องใช้แพสชันเยอะมาก
ไม่เพียงแต่เรื่องฟุตบอล แต่รวมถึงงานด้วย
เรารัก Ari เป็นลูก หาก Ari เติบโตได้ดี 
สร้างความสุขให้ลูกค้า พนักงานทุกคนสนุก
บริษัทอยู่รอด เท่านี้ก็เพียงพอแล้ว..”
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-Ari Magazine